**VitaePro** er et kosttilskudd som leveres av det norske selskapet VitaeLab AS. VitaePro ble lansert i 2002. Selskapet har vært en del av NutraQ som i 2021 ble kjøpt av konsernet Orkla for drøye 3 milliarder kroner.

Virkestoffene i VitaePro er antioksidantene lutein, astaxanthin og zeaxanthin, samt vitamin C, D, E, selen og Omega 3. Blant helseeffektene VitaeLab har knyttet til dette er at det skal styrke immunforsvaret, stabilisere blodsukkernivået og er godt for muskler og ledd. Eksperter som har sett nærmere på kosttilskuddet har påpekt at det ikke finnes vitenskapelig dekning for disse påstandene. European Food Safety Authority (EFSA) viser i en rapport til at selen, vitamin C og D kan bidra til immunsystemets normale funksjon. En studie publisert i Cochrane Review viser at de som brukte 100 mg. Boswellia Serrata rapporterte mindre muskel- og leddplager enn de som fikk en placebo dose, men dette ble fjernet fra kosttilskuddet i 2016.

VitaeLab har i flere år hatt et samarbeid med Revmatikerforbundet, der forbundet mottar økonomisk støtte for å anbefale VitaePro til sine medlemmer.

Da VitaePro ble lansert var det blant forskere etablert hypoteser at antioksidanter kunne ha en beskyttende effekt mot oksidativt stress på celler, proteiner og arvestoff. Man antok da at det ville ha gunstig helseeffekt å innta matvarer med høyt innhold av antioksidanter. Senere har forskning vist at inntak av antioksidanter gjennom kosttilskudd ikke kan påvises å ha helsefremmende effekt og i enkelte tilfeller også kan være skadelig.

VitaePro er blant de mest solgte kosttilskudd i Norden, og har hatt over 100 000 abonnenter.[] I 2009 ble dette antallet kraftig redusert, som følge av et innslag i NRK-programmet FBI (Forbrukerinspektørene). Flere kjente idrettspersonligheter har vært benyttet i reklamekampanjer for ViteaPro, deriblant Hilde Gjermundshaug Pedersen, Cecilia Brækhus, Gro Hammerseng-Edin og Terje Langli. Også i Sverige har selskapet benyttet denne strategien.

I 2013 ble det lansert en 60-sekunders reklamefilm med låta «Det funker for meg», sunget av Håvard Bakke. I 2017 ble reklamen spilt inn på nytt med samme sang, denne gang sunget av Alex Rosén.

Selskapet er også sponsor av Larvik Håndballklubb.

Olympiatoppen har nektet utøvere å bruke kosttilskuddet, grunnet manglende avklaring i forhold til dopingreglementet.

VitaeLab mottok i 2015 pålegg fra Forbrukerombudet om å stanse bruk av såkalte abonnementsfeller. I 2021 ble kritikken gjentatt, særlig ble det reagert på den utstrakte bruk av «sannhetsvitner» uten at disse anekdotene hadde vitenskapelig belegg. I 2022 publiserte Mattilsynet en rapport etter å ha ettergått markedsføringen av rekke populære kosttilskudd, og konkluderte med at denne var kynisk, aggressiv og villedende. VitaeLab var blant selskapene som ble pålagt å korrigere markedsføringen.

Også i Sverige har VitaePro skapt kontroverser. I 2011 kritiserte Konsumentverket markedsføringen av kosttilskuddet for å være villedende, og i 2013 stevnet Konsumentombudsmannen VitaeLab for retten for å få stanset markedsføringen.

I 2015 kom det også frem at svenske Livsmedelsverket hadde fått åtte rapporter om mistenkte alvorlige bivirkninger etter inntak av VitaePro. Det er et harpiks-ekstrakt med betegnelsen boswellia serrata man mistenker kan gi farlige interaksjoner med legemidler. Det er dog foreløpig ikke konkludert med at noen av de opplevde plagene skyldtes inntak av VitaePro.

Referanser
----------

1. ↑  «Orkla kjøper VitaePro-selskap for 3,1 mrd.». *E24*. 14. februar 2021.
2. ↑  Skal vi spise VitaePro? Forskning.no
3. ↑  Rystet over VitaePro-markedsføring NRK
4. ↑  «Det funker for meg», sier reklamen. Og VitaePro funker særdeles bra – for aksjonærene. Aftenposten
5. ↑  Forskare: "Kosttillskott är pengar i sjön" Plus
6. ↑
7. ↑
8. ↑
9. ↑  Får kritikk for Vitaepro-samarbeid VG
10. ↑  Antioksidanter i norske matvarer Forskning.no
11. ↑  Antioksidanter og oksidativt stress Tidsskrift for Den norske legeforening
12. ↑  Myung, Seung-Kwon; Ju, Woong; Cho, Belong; Oh, Seung-Won; Park, Sang Min; Koo, Bon-Kwon; Park, Byung-Joo (18. januar 2013). «Efficacy of vitamin and antioxidant supplements in prevention of cardiovascular disease: systematic review and meta-analysis of randomised controlled trials». *BMJ* **(engelsk)**. s. f10. PMC 3548618 Åpent tilgjengelig. PMID 23335472. doi:10.1136/bmj.f10. Besøkt 23. august 2016.
13. ↑  Antioksidanter kan forkorte livet Arkivert 25. desember 2015 hos Wayback Machine. Norsk Helseinformatikk
14. ↑  Tok de for mye Vitaepro? Arkivert 26. desember 2015 hos Wayback Machine. Aftenbladet
15. ↑  Millionbusiness for kosttilskudd VG
16. ↑  Ambassadører VitaeLab
17. ↑  «Affischnamn för bluffpiller». *Aftonbladet*. 6. januar 2011.
18. ↑  - Idretten er naive NRK
19. ↑  Nektes å bruke VitaePro Østlandsposten
20. ↑  Slik svarer Vitae Pro på anklager om lovbrudd E24
21. ↑  «Vitaepro-reklamer får kraftig kritikk fra Mattilsynet – anklages for å spille på frykt og ulovlig bruk av helsepåstander». *Dagens Næringsliv*. 16. februar 2021.
22. ↑  «Kallar kosttilskot-reklame «kynisk», «aggressiv» og «villeiande»». *NRK*. 14. mai 2022.
23. ↑  KO vill sätta stopp för Vitaepro[*død lenke*] Bohusläningen
24. ↑  KO stämmer bolaget bakom VitaePro Arkivert 27. desember 2015 hos Wayback Machine. Konsumentverket
25. ↑  Blåser rundt ørene til Siv-Katrin Akershus Amtstidende
26. ↑  Hälsopillret Vitaepro kan göra dig sjuk Expressen
27. ↑  «Når pasienten blir forsøkskanin». *Fysioterapeuten*. 10. februar 2016.
28. ↑  Legemiddelorgan om stoff i kosttilskudd: Advarer gravide å bruke det VG